钦定古今图书集成/理学汇编/字学典/第150卷 > 《述古书法纂》 > 《墨赋》宋·吴淑
## 钦定古今图书集成/理学汇编/字学典/第150卷 > 《述古书法纂》 > 《墨赋》宋·吴淑

《真诰》曰：“墨者，阴之象。”《释名》曰：“墨者，晦之义。”陆云得之
于魏台，陶侃献之于晋帝。或名重张金，或妙称祖氏。
王郎既受于嘉惠，张永亦传其巧思。污扇上而因成
駮牛，出池中而更惊童子，王远书之而入木，班孟喷
之而成字。复有二螺九子，上党隃麋，其坚如玉，其纹
若犀。别有吐于鱼腹，磨之楯鼻。和冀公二两之烟，矜
仲将一点之漆。扬雄受赐而石室观书，王肃通灵而
东斋注《易》，故有领袖如皂，而唇齿皆黑。至于藏庐岳
之十年，给东宫之四丸，王勃之盈衣袖，新室之污陵
垣，亦有斮髓明志，刳心表虔，卖薪著业，饮木惩𠍴。元
光有文嵩之传，青松吟曹植之篇，斯笔阵之鍪甲，实
文苑之攸先也。